SsangYong Rexton er jeppi í eiginlegri merkingu orðsins . Hann er með talsverðri veghæð , byggður á grind og með háu og lágu drifi . Og þannig hefur hann alltaf verið frá því hann kom fyrst á markað 2001 . Nú er hann kominn í annarri kynslóð . Útlitið hefur verið uppfært svo um munar og jafnvel í grunnútfærslunni er hann vel búinn frá framleiðanda . Flaggskipið er HLX sem slagar hátt í „ fínu merkin “ hvað búnað varðar . Við prófuðum Rexton í HLX útfærslu á dögunum . Það sem sat eftir þann reynsluakstur er kannski fyrst og fremst það hve mikið fæst fyrir peninginn . Jeppi og jeppi Rexton er svipaður að stærð og Toyota Landcruiser sem og Land Rover Defender . Þeir eru líka allir byggðir á grind með millikassa með háu og lágu drifi og driflæsingu . Það er ekki mikið framboð lengur af slíkum bílum . Þó má nefna bíla sem nýlega rötuðu hingað , eins og Jeep Wrangler og hinn smáa en knáa Suzuki Jimny . Það sem margir kalla jeppa eru fjórhjóladrifsbílar með sambyggðri yfirbyggingu og undirvagni og án millikassa . Þeir bjóða upp á fólksbílalegri aksturseiginleika í borginni en tapa fyrir vikið akstursgetu utan vega . Rexton er með sjálfstæða fjöðrun að aftan og þótt hann sé byggður á grind hefur hann merkilega góða jarðtengingu á strætum borgarinnar . Tímabær kynslóðaskipti Rexton fer upp um nokkra flokka útlitslega í nýjustu kynslóð . Fyrsta kynslóðin var framleidd , vissulega með andlitslyftingum , í um 16 ár , og því löngu tímabært að kynna til sögunnar nýja kynslóð og það var reyndar gert árið 2017 . Rexton er kominn með allt þetta nútímalega ; LED ljós að framan og aftan , beygjuljós , 20 tommu álfelgur í dýrustu útfærslum . Fjórir skynjarar eru aftan á bílnum og tveir að framan . Hann skákar kannski ekki evrópsku framleiðendunum í fegurðarsamkeppninni en hann traustlegur , hógvær og virðist búa yfir ágætum smíðagæðum . Nánar er fjallað um málið í sérblaðinuBílar , fylgiriti Viðskiptablaðsins . Áskrifendur geta nálgast blaðið undir Tölublöð , aðrir geta skráð sig í áskrift hér .